ประกาศกระทรวงมหาดไทยเรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสำหรับคนต่างด้าวสัญชาติกัมพูชา ลาว และเมียนมา สามารถมายื่นคำขอรับหนังสือคนประจำเรือ เพื่ออยู่ในราชอาณาจักรเป็นการชั่วคราวและทำงานกับนายจ้างในกิจการประมงทะเล[๑] อาศัยอำนาจตามความในมาตรา ๕ วรรคหนึ่ง แห่งพระราชบัญญัติคนเข้าเมืองพ.ศ. ๒๕๒๒ ซึ่งแก้ไขเพิ่มเติมโดยประกาศคณะรักษาความสงบแห่งชาติฉบับที่ ๘๗/๒๕๕๗ เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจลงวันที่ ๑๐ กรกฎาคม พุทธศักราช ๒๕๕๗ และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒ นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่ ๖ พฤศจิกายน พ.ศ. ๒๕๖๑ ออกประกาศไว้ดังต่อไปนี้ข้อ ๑ คนต่างด้าวที่ได้รับการยกเว้นให้สามารถมายื่นคำขอรับหนังสือคนประจำเรือเพื่ออยู่ในราชอาณาจักรเป็นการชั่วคราว และทำงานกับนายจ้างในกิจการประมงทะเล ตามประกาศนี้ได้แก่(๑) คนต่างด้าวสัญชาติกัมพูชา ลาว และเมียนมา ซึ่งมีอายุตั้งแต่สิบแปดปีบริบูรณ์ขึ้นไปที่ถือหนังสือเดินทาง เอกสารใช้แทนหนังสือเดินทางหรือหนังสือรับรองสถานะบุคคล ที่ยังไม่หมดอายุและได้รับการตรวจลงตราโดยมีรอยตราประทับตรวจหนังสือเดินทางขาเข้าในหนังสือเดินทางเอกสารใช้แทนหนังสือเดินทาง หรือหนังสือรับรองสถานะบุคคล โดยเข้ามาอยู่ในราชอาณาจักรก่อนหรือในวันที่ ๖ พฤศจิกายน พ.ศ. ๒๕๖๑ และระยะเวลาการอนุญาตสิ้นสุดลงแต่ไม่ได้เดินทางออกนอกราชอาณาจักร(๒) คนต่างด้าวสัญชาติกัมพูชา ลาว และเมียนมา ซึ่งมีอายุตั้งแต่สิบแปดปีบริบูรณ์ขึ้นไปที่ถือหนังสือเดินทาง เอกสารใช้แทนหนังสือเดินทางหรือหนังสือรับรองสถานะบุคคล ที่ยังไม่หมดอายุและได้รับการตรวจลงตราโดยมีรอยตราประทับตรวจหนังสือเดินทางขาเข้าในหนังสือเดินทางเอกสารใช้แทนหนังสือเดินทาง หรือหนังสือรับรองสถานะบุคคล โดยเข้ามาอยู่ในราชอาณาจักรก่อนหรือในวันที่๖ พฤศจิกายน พ.ศ. ๒๕๖๑ และระยะเวลาการอนุญาตให้อยู่ในราชอาณาจักรยังเหลืออยู่(๓) คนต่างด้าวสัญชาติกัมพูชา ลาว และเมียนมา ซึ่งมีอายุตั้งแต่สิบแปดปีบริบูรณ์ขึ้นไปที่ถือหนังสือเดินทาง เอกสารใช้แทนหนังสือเดินทางหรือหนังสือรับรองสถานะบุคคลที่ยังไม่หมดอายุโดยไม่มีรอยตราประทับตรวจหนังสือเดินทางขาเข้าในหนังสือเดินทางเอกสารใช้แทนหนังสือเดินทาง หรือหนังสือรับรองสถานะบุคคล แต่มีหลักฐานการจัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎรที่ได้รับอนุญาตให้เข้ามาอยู่ในราชอาณาจักรเป็นการชั่วคราวตามมาตรา๑๗ข้อ ๒ ให้คนต่างด้าวที่ประสงค์จะอยู่ในราชอาณาจักรเพื่อการทำงานกับนายจ้างในกิจการประมงทะเล ใน ๒๒ จังหวัดที่มีพื้นที่ติดทะเล ได้แก่(๑) จังหวัดกระบี่ (๒) จังหวัดจันทบุรี (๓) จังหวัดฉะเชิงเทรา (๔) จังหวัดชลบุรี (๕) จังหวัดชุมพร (๖) จังหวัดตราด(๗) จังหวัดตรัง (๘)จังหวัดนครศรีธรรมราช (๙) จังหวัดนราธิวาส (๑๐) จังหวัดประจวบคีรีขันธ์ (๑๑) จังหวัดปัตตานี(๑๒) จังหวัดพังงา (๑๓) จังหวัดเพชรบุรี (๑๔) จังหวัดภูเก็ต (๑๕) จังหวัดระนอง(๑๖) จังหวัดระยอง (๑๗) จังหวัดสมุทรปราการ(๑๘) จังหวัดสมุทรสาคร (๑๙) จังหวัดสมุทรสงคราม (๒๐) จังหวัดสุราษฎร์ธานี (๒๑) จังหวัดสงขลา และ (๒๒) จังหวัดสตูลนำเอกสารตามข้อ ๑ (๑) (๒) หรือ (๓) แล้วแต่กรณี พร้อมกับนายจ้างที่รับเข้าทำงานไปดำเนินการขอหนังสือคนประจำเรือตามกฎหมายว่าด้วยการประมงเพื่อรับอนุญาตให้อยู่ในราชอาณาจักรตามกฎหมายว่าด้วยคนเข้าเมืองและรับอนุญาตให้ทำงานกับนายจ้างในกิจการประมงทะเลตามกฎหมายว่าด้วยการบริหารจัดการการทำงานคนต่างด้าวพร้อมทั้งจัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎรระหว่างวันที่ ๓ ธันวาคม พ.ศ. ๒๕๖๑ ถึงวันที่ ๓๑ มกราคม พ.ศ. ๒๕๖๒ ณ สถานที่ที่อธิบดีกรมประมงประกาศกำหนดเมื่อคนต่างด้าวได้รับหนังสือคนประจำเรือตามกฎหมายว่าด้วยการประมงแล้วให้อยู่ในราชอาณาจักรได้เป็นการชั่วคราวมีระยะเวลาไม่เกินหนึ่งปีตามอายุหนังสือคนประจำเรือข้อ ๓ มิให้นำมาตรา ๑๒ (๑๐) และมาตรา ๕๔ มาใช้บังคับแก่คนต่างด้าวที่ได้ดำเนินการตามหลักเกณฑ์และเงื่อนไขตามข้อ๒ข้อ ๔ การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นสุดในกรณีอย่างใดอย่างหนึ่งดังต่อไปนี้(๑) เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่มีสุขภาพไม่สมบูรณ์แข็งแรงอันเป็นอุปสรรคต่อการทำงานโดยอยู่ในดุลยพินิจของแพทย์(๒) ต้องโทษตามคำพิพากษาถึงที่สุดให้จำคุก เว้นแต่ความผิดซึ่งได้กระทำโดยประมาทหรือความผิดลหุโทษ(๓) ออกนอกเขตพื้นที่จังหวัดที่ได้ทำทะเบียนประวัติหรือจังหวัดที่ได้รับอนุญาตให้ทำงานโดยใช้หนังสือคนประจำเรือ เว้นแต่(ก) เพื่อขอรับการตรวจลงตราและประทับตราอนุญาตให้อยู่ในราชอาณาจักรกับพนักงานเจ้าหน้าที่ตามกฎหมายว่าด้วยคนเข้าเมืองในหนังสือเดินทางเอกสารใช้แทนหนังสือเดินทาง หรือหนังสือรับรองสถานะบุคคล ตามอายุหนังสือคนประจำเรือ(ข) ได้เคลื่อนย้ายออกนอกท้องที่จังหวัดที่ได้รับอนุญาตโดยทางเรือหรือทางบกเพื่อไปทำงานในท้องที่ทุกแห่งที่มีท่าเรือทำการประมงทะเลทั้งนี้ มิให้ออกนอกเขตบริเวณท่าเรือที่ทำการประมงทะเลในกรณีเคลื่อนย้ายออกนอกท้องที่จังหวัดที่ได้รับอนุญาตโดยทางบก ต้องมีหนังสือรับรองจากกรมประมงหรือหน่วยงานในสังกัด(ค) เพื่อปฏิบัติตามกฎหมาย ระเบียบ ข้อบังคับ เป็นพยานศาล ได้รับหมายเรียกจากพนักงานสอบสวน มีหนังสือเรียกตัวจากหน่วยงานของรัฐหรือเพื่อการรักษาพยาบาล โดยมีหนังสือหรือเอกสารที่ทางราชการออกให้มาแสดง แล้วแต่กรณี(ง) ได้รับอนุญาตให้ทำงานกับนายจ้างใหม่ในกิจการประมงทะเลตามเงื่อนไขที่กำหนดตามกฎหมายว่าด้วยการบริหารจัดการการทำงานของคนต่างด้าวโดยมีหนังสือหรือเอกสารที่ราชการออกให้มาแสดง(๔) หน่วยงานด้านความมั่นคงหรือการรักษาความสงบเรียบร้อยรายงานว่าคนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชนหรือมีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุข หรือความปลอดภัยของประชาชนหรือความมั่นคงแห่งราชอาณาจักร(๕) ถูกเลิกจ้างไม่ว่าในกรณีใด ๆในกรณีตาม(๕) ให้นายจ้างแจ้งให้นายทะเบียนตามกฎหมายว่าด้วยการบริหารจัดการการทำงานของคนต่างด้าวทราบภายในสิบห้าวันนับแต่วันที่ได้เลิกจ้างคนต่างด้าวที่ถูกนายจ้างเดิมเลิกจ้างตาม (๕) หากประสงค์จะทำงานในราชอาณาจักรต่อไป ต้องมีนายจ้างใหม่ในกิจการประมงทะเลรับเข้าทำงานภายในสิบห้าวันนับแต่วันที่ไม่ได้ทำงานอยู่กับนายจ้างเดิมข้อ ๕ เมื่อครบระยะเวลาการอนุญาตตามหนังสือคนประจำเรือหรือการอนุญาตเป็นอันสิ้นสุดตามประกาศนี้ให้คนต่างด้าวดังกล่าวอยู่ในราชอาณาจักรได้อีกสิบห้าวัน เพื่อเตรียมการเดินทางออกนอกราชอาณาจักรทั้งนี้ตั้งแต่วันที่ ๓ ธันวาคม พ.ศ. ๒๕๖๑ เป็นต้นไปประกาศ ณ วันที่ ๓ ธันวาคม พ.ศ. ๒๕๖๑พลเอก ประยุทธ์ จันทร์โอชานายกรัฐมนตรีพลเอก อนุพงษ์ เผ่าจินดารัฐมนตรีว่าการกระทรวงมหาดไทยพิมพ์มาดา/ธนบดี/จัดทำ๘ มีนาคม ๒๕๖๒[๑] ราชกิจจานุเบกษา เล่ม ๑๓๕/ตอนพิเศษ ๓๑๒ ง/หน้า ๑๘/๖ ธันวาคม ๒๕๖๑